
Text rozhodnutia
Súd: Krajský súd Bratislava Spisová značka: 6Co/21/2013 Identifikačné číslo súdneho spisu: 1507203854 Dátum vydania rozhodnutia: 29. 10. 2013 Meno a priezvisko sudcu, VSÚ: JUDr. Martin Murgaš ECLI: ECLI:SK:KSBA:2013:1507203854.2 Uznesenie Krajský súd v Bratislave v právnej veci žalobkyne: S.. Z. I., bytom J. XX, G., zast. advokátom Mgr. Jurajom Veverkom, advokátska kancelária Heringeš & Partner, s.r.o., Moskovská 13, Bratislava, proti žalovaným: 1/ V. L., G. A. V. XX/X, Š.M., X/ S. G., G. H. XXX/XX, S., o určenie vlastníckeho práva a iné, na odvolanie žalobkyne a žalovaných 1/ a 2/ proti rozsudku Okresného súdu Bratislava V zo dňa 3. októbra 2008, č. k. 39C/52/2007 - 129, pomerom hlasov 3:0, takto r o z h o d o l : Odvolací súd rozsudok súdu prvého stupňa vo výrokoch o náhrade trov konania p o t v r d z u j e. Žiaden z účastníkov nemá právo na náhradu trov odvolacieho konania. Žalobkyni sa náhrada trov dovolacieho konania nepriznáva. o d ô v o d n e n i e : Žalobou zo dňa 6.2.2007 po pripustení jej zmeny v priebehu konania sa žalobkyňa domáhala: I. určenia, že byt č. 17 nachádzajúci sa na 6. poschodí bytového domu na T. W.. XX v Bratislave, okres Bratislava V, obec Bratislava - S., kat. úz. K., súp. č. XXXX, na parc. č. B. - zastavané plochy a nádvoria o výmere XXX m2, zapísaný Správou katastra pre Hlavné mesto SR Bratislavu na liste vlastníctva č. XXXX v celosti a spoluvlastnícky podiel na spoločných častiach, zariadeniach a príslušenstve bytového domu a spoluvlastnícky podiel na pozemku parc. č. XXXX o veľkosti XXXX/XXXXXX k celku (ďalej len „ predmetné nehnuteľnosti“) patrí do dedičstva po právnej predchodkyni žalobkyne Y. V.; II. určenia, že zmluva o prevode vlastníctva nehnuteľností uzavretá dňa X.X.XXXX medzi jej právnou predchodkyňou ako predávajúcou a žalovaným 1/ ako kupujúcim, predmetom ktorej bol prevod vlastníckeho práva k predmetným nehnuteľnostiam je neplatná a III. určenia, že zmluva o zabezpečení záväzku prevodom vlastníckeho práva k nehnuteľným veciam uzavretá dňa 8.12.2006 medzi žalovaným 1/ ako dlžníkom a žalovaným 2/ ako veriteľom, je neplatná. Žalobu odôvodnila tým, že jej právna predchodkyňa zmluvne nepreviedla na žalovaného 1/ vlastnícke právo k predmetným nehnuteľnostiam, pretože podpis na zmluve o prevode vlastníckeho práva zo dňa 7.8.2006 nie je jej vlastným podpisom a žalobkyňa ako jediná závetná dedička má naliehavý právny záujem na určení, že nehnuteľnosti patria do dedičstva po neb. Y. V. a určení neplatnosti označených právnych úkonov. Okresný súd Bratislava V rozsudkom z 3. októbra 2008, č. k. 39C 52/2007-129, výrokom I. a/ určil, že poručiteľka Y. V. bola v čase smrti vlastníčkou predmetných nehnuteľností, a teda tieto patria do dedičstva po poručiteľke, b/ žalovanému 2/ uložil povinnosť zaplatiť žalobkyni trovy konania v sume 226.365,- Sk, c/ žalobu voči žalovanému 1/ zamietol a d/ žalovanému 1/ náhradu trov konania nepriznal. Výrokom II. a/ žalobu v časti o určenie neplatnosti zmluvy o prevode vlastníctva nehnuteľností uzavretej dňa 7.8.2006 zamietol, b/ žalovanému 1/ náhradu trov konania nepriznal a c/ žalovanému 2/ náhradu trov konania nepriznal. Výrokom III. a/ súd prvého stupňa zamietol žalobu aj v časti o určenie neplatnosti zmluvy o zabezpečení záväzku prevodom vlastníckeho práva k nehnuteľným veciam uzavretej dňa 8.12.2006 zamietol, b/ žalovanému 1/ náhradu trov konania nepriznal a c/ žalovanému 2/ náhradu trov konania nepriznal. Súd prvého stupňa posudzoval každý určovací petit samostatne a dospel k záveru, že vo vzťahu k petitom II. a III. žalobkyňa nepreukázala naliehavý právny záujem na požadovanom určení a tým aj procesnú prípustnosť žaloby na určenie. Súd prvého stupňa preto žalobu v časti II. a III. určovacieho petitu zamietol. Mal za to, že žalobkyňa má naliehavý právny záujem len na I. určovacom petite. Vo vzťahu k tomuto petitu mal súd prvého stupňa na základe vykonaného dokazovania bezpečne preukázané, že poručiteľka Y. V. bola v čase smrti výlučnou vlastníčkou predmetných nehnuteľností. Vychádzal z toho, že návrh na vklad vlastníctva do katastra a rozhodnutie o povolení vkladu do katastra neboli vykonané za života poručiteľky, a preto nehnuteľnosti v čase smrti boli v jej vlastníctve a patria do dedičstva po nej bez ohľadu na zisťovanie, či bola kúpna zmluva uzavretá platne alebo neplatne. Žalobu voči žalovanému 1/ však súd prvého stupňa zamietol aj v časti I. určovacieho petitu, a to pre absentujúcu vecnú legitimáciu žalovaného 1/. Pri rozhodovaní o trovách konania súd prvého stupňa taktiež posudzoval úspech účastníkov samostatne v konaní o každom uplatnenom nároku. V časti I. určovacieho výroku rozhodol podľa § 142 ods. 1 O.s.p. a úspešnej žalobkyni priznal voči žalovanému 2/ náhradu trov konania v sume 226.365,- Sk. Žalovanému 1/ súd prvého stupňa náhradu trov konania nepriznal v žiadnom z uplatnených určovacích petitov I., II., III., a to napriek tomu, že bol úspešný v celom rozsahu. Súd prvého stupňa takto rozhodol podľa ust. § 150 ods. 1 O.s.p., pričom za dôvody hodné osobitného zreteľa považoval skutočnosť, že vznik sporu a nutnosť podať určovaciu žalobu na ochranu vlastníckych práv žalobkyne, spôsobil žalovaný 1/ tým, že napriek svojej vedomosti o smrti pani V., podal po jej smrti návrh na vklad vlastníctva do katastra nehnuteľností na základe zmluvy, ktorej platnosť bola spochybnená. Znaleckým posudkom pritom bolo preukázané, že pani V. zmluvu, návrh na vklad a plnomocenstvo nepodpísala a v tejto súvislosti prebieha aj trestné konanie. Žalovaný 1/ ďalej predmetné nehnuteľnosti na základe zmluvy o zabezpečení záväzku prevodom nehnuteľností previedol na žalovaného 2/ dočasne do 15.1.2007. Žalobkyňa preto podala žalobu z opatrnosti aj voči žalovanému 1/ z obavy, že dôjde k ďalšiemu prevodu nehnuteľností. O náhrade trov konania žalovaného 2/ v časti II. a III. určovacieho petitu súd prvého stupňa rozhodol podľa § 142 ods. 1 O.s.p. V týchto častiach úspešnému žalovanému 2/ však náhradu trov konania nepriznal, nakoľko si ju neuplatnil s tým, že mu žiadne trovy konania nevznikli. Krajský súd v Bratislave rozsudkom zo dňa 14. apríla 2010, č. k. 15Co 87/2009-271, na odvolanie žalobkyne a žalovaných 1/ a 2/ rozsudok súdu prvého stupňa v napadnutej časti, týkajúcej sa určenia neplatnosti zmluvy o prevode vlastníctva k nehnuteľnosti a určenia neplatnosti zmluvy o zabezpečení záväzku prevodom vlastníckeho práva k nehnuteľným veciam (výroky II. a/, III. a/ rozsudku súdu prvého stupňa), potvrdil. Odvolanie žalovaného 1/ ako oneskorene podané odmietol v zmysle § 218 ods. 1 písm. a/ O.s.p.; odvolacie konanie voči žalovanému 2/ v napadnutej časti vo veci samej zastavil z dôvodu jeho späťvzatia žalovaným 2/ v tejto časti (§ 207 ods. 3 O.s.p.). V časti výroku o trovách prvostupňového konania odvolací súd zmenil rozhodnutie súdu prvého stupňa tak, že žiadnemu z účastníkov nepriznal právo na náhradu trov prvostupňového konania. O náhrade trov odvolacieho konania rozhodol tak, že žiadnemu z účastníkov nepriznal právo na ich náhradu. Zmenu výroku o trovách prvostupňového konania odvolací súd odôvodnil tým, že súd prvého stupňa postupoval nesprávne, keď rozhodoval o trovách konania vo vzťahu ku každému uplatnenému nároku osobitne. Správne mal posúdiť úspešnosť žalobkyne v konaní ako celku a vo vzťahu ku každému žalovanému samostatne. Vzhľadom k čiastočnému úspechu žalobkyne v konaní len ohľadom I. určovacieho petitu (výrok I. a/) a jej neúspechu ohľadom určovacích petitov II. a III. (výrok II. a/ a III. a/), odvolací súd o trovách prvostupňového konania rozhodol podľa § 142 ods. 2 O.s.p. Právo na náhradu trov konania však žiadnemu z účastníkov nepriznal, nakoľko žalobkyňa mala v konaní len čiastočný úspech. Najvyšší súd SR na základe mimoriadneho dovolania generálneho prokurátora SR proti uvedenému rozsudku odvolacieho súdu v časti, v ktorej tento zmenil rozsudok súdu prvého stupňa o trovách konania tak, že žiadnemu z účastníkov nepriznal právo na náhradu trov konania pred súdom prvého stupňa, uznesením zo dňa 11. októbra 2012, sp. zn. 3 M Cdo 11/2011, zrušil rozsudok odvolacieho súdu v tejto časti a vec mu v rozsahu zrušenia vrátil na ďalšie konanie. V prvom rade uviedol, že odvolací súd bol oprávnený preskúmavať aj výrok rozsudku súdu prvého stupňa o trovách konania, a to na základe odvolania žalovaného 2/ zo dňa 7.11.2008, ktoré bolo vzaté späť na pojednávaní pred odvolacím súdom iba v časti rozhodnutia vo veci samej týkajúcej sa určenia, že predmetné nehnuteľnosti patria do dedičstva a nie aj v časti výroku o náhrade trov konania. Najvyšší súd SR však nepovažoval za správne právne závery, na ktorých odvolací súd založil svoje rozhodnutie o trovách prvostupňového konania. Poukázal na skutočnosť, že žalobkyňa využila svoje ústavné právo (čl. 46 ods. 1 Ústavy) domáhať sa ochrany svojho práva na súde tromi samostatnými určovacími návrhmi. V tejto súvislosti Najvyšší súd SR uviedol, že v prípade, ak súd prejednáva v spoločnom konaní viacero právnych vecí, považuje sa pre účely rozhodnutia o náhrade trov konania každá z týchto vecí za samostatnú. V takom prípade je potrebné samostatne posúdiť mieru úspechu a neúspechu účastníkov (§ 142 ods. 1 a ods. 2 O.s.p.), zvážiť či neúspech nebol len v nepatrnej časti alebo či rozhodnutie o výške plnenia nezáviselo od znaleckého posudku alebo úvahy súdu (§ 142 ods. 3 O.s.p.)., a to samostatne vo vzťahu ku každej z týchto vecí. Uvedené konania o čiastkových nárokoch majú totiž spoločné iba to, že sa o nich rozhoduje v jednom konaní. Odvolací súd preto podľa názoru Najvyššieho súdu SR pri rozhodovaní o trovách prvostupňového konania nepostupoval správne a generálny prokurátor opodstatnene namietal, že rozsudok odvolacieho súdu vo výroku o náhrade trov konania pred súdom prvého stupňa spočíva na nesprávnom právnom posúdení veci v zmysle § 243f ods. 1 písm. c/ O.s.p. Odvolací súd, ktorý bol viazaný rozsahom a dôvodmi odvolania (§ 212 ods. 1 O.s.p.), preskúmal rozsudok súdu prvého stupňa v napadnutej časti, prejednal odvolania bez nariadenia pojednávania podľa § 214 ods. 2 O.s.p. a dospel k záveru, že odvolanie nie je dôvodné. Z obsahu spisu v prejednávanej veci vyplýva, že rozsudok súdu prvého stupňa napadli odvolaním tak žalobkyňa ako aj žalovaní 1/ a 2/. Žalobkyňa podala odvolanie voči napadnutému rozsudku súdu prvého stupňa v časti, ktorou bola jej žaloba o druhom a treťom určovacom výroku zamietnutá. Odvolanie žalovaného 1/ smerovalo voči prvému určujúcemu výroku napadnutého rozsudku súdu prvého stupňa (t. j. určenie, že poručiteľka Y. V. bola v čase smrti vlastníčkou predmetných nehnuteľností) a voči výroku, ktorým súd prvého stupňa žalovanému 1/ nepriznal náhradu trov konania v tejto časti. Žalovaný 2/ taktiež napadol odvolaním výrok, ktorým súd prvého stupňa vyhovel žalobe žalobkyne v časti prvého určujúceho výroku ako aj výrok, ktorým mu v tejto časti bola uložená povinnosť zaplatiť žalobkyni trovy konania v sume 226.365,- Sk. Odvolací súd rozsudkom zo dňa 14. apríla 2010, č. k. 15Co/87/2009-271, potvrdil rozsudok súdu prvého stupňa v napadnutej časti týkajúcej sa zamietnutia žaloby v časti druhého a tretieho určovacieho výroku; odvolanie žalovaného 1/ ako oneskorene podané odmietol v zmysle § 218 ods. 1 písm. a/ O.s.p. a odvolacie konanie voči žalovanému 2/ v ním napadnutej časti vo veci samej zastavil z dôvodu jeho späťvzatia žalovaným 2/ v tejto časti (§ 207 ods. 3 O.s.p.). V časti výroku o trovách prvostupňového konania odvolací súd zmenil rozhodnutie súdu prvého stupňa a žiadnemu z účastníkov nepriznal právo na náhradu trov prvostupňového konania. Rovnako žiadnemu z účastníkov nepriznal ani právo na náhradu trov odvolacieho konania. Vzhľadom na skutočnosť, že uznesením Najvyššieho súdu SR zo dňa 11. októbra 2012 sp. zn. 3 M Cdo 11/2011, bol rozsudok odvolacieho súdu zrušený len v časti výroku o trovách prvostupňového konania, odvolací súd opätovne preskúmal napadnutý rozsudok súdu prvého stupňa len v tejto časti. V zmysle zrušujúceho uznesenia Najvyššieho súdu SR pritom odvolací súd, ktorý bol podľa § 243i ods. 2 v spojení s § 243d ods. 1 O.s.p. viazaný právnym názorom Najvyššieho súdu SR, ako súdu dovolacieho, posudzoval mieru úspech a neúspechu účastníkov konania v každom zo žalobkyňou uplatnených nárokov samostatne. V prvom určovacom výroku žaloby (o určenie, že poručiteľka Y. V. bola v čase smrti vlastníčkou predmetných nehnuteľností) súd prvého stupňa žalobe žalobkyne voči žalovanému 2/ v celom rozsahu vyhovel a žalobu voči žalovanému 1/ v tejto časti zamietol. Zároveň súd prvého stupňa zaviazal žalovaného 2/ na náhradu trov konania žalobkyne v sume 226.365,- Sk a žalovanému 1/ náhradu trov konania nepriznal. Z uvedených výrokov bol v tejto časti predmetom preskúmania odvolacím súdom len výrok, ktorým bol žalovaný 2/ zaviazaný na náhradu trov konania žalobkyne, nakoľko ostatné výroky neboli napadnuté odvolaním resp. odvolanie žalovaného 1/ bolo podané oneskorene a konanie o odvolaní žalovaného 2/ v časti týkajúcej sa veci samej bolo v dôsledku späťvzatia odvolania zastavené. K napadnutému výroku o náhrade trov konania žalobkyne má odvolací súd za to, že vzhľadom na plný úspech žalobkyne voči žalovanému 2/ v tejto časti žaloby, súd prvého stupňa postupoval správne, keď o trovách konania vo vzťahu medzi žalobkyňou a žalovaným 2/ rozhodol podľa § 142 ods. 1 O.s.p. a neúspešného žalovaného 2/ zaviazal na náhradu trov konania žalobkyne v tejto časti. Odvolací súd dodáva, že správnosť vyčíslenia náhrady trov konania žalobkyne súdom prvého stupňa za jednotlivé úkony právnej služby nepreskúmaval, pretože bol v zmysle § 212 ods. 1 O.s.p. viazaný rozsahom a dôvodmi odvolania a žalovaný 2/ vo svojom odvolaní správnosť tohto výpočtu nenamietal. Vo vzťahu k odvolacím námietkam žalovaného 2/ odvolací súd uvádza, že tieto nepovažoval za dôvodné a spôsobilé spochybniť správnosť rozsudku súd prvého stupňa v tejto časti. Je pravdou, že súd prvého stupňa v odôvodnení napadnutého rozsudku uviedol, že vznik sporu spôsobil žalovaný 1/ tým, že napriek skutočnosti, že mal vedomosť o tom, že pani V.Á. zomrela, po jej smrti podal návrh na vklad vlastníctva do katastra nehnuteľností na základe zmluvy, ktorej platnosť je spochybnená. Žalovaný 2/ predmetné nehnuteľnosti nadobudol dočasne do vlastníctva na základe zmluvy o zabezpečení záväzku prevodom vlastníckeho práva k nehnuteľným veciam zo dňa 8.12.2006, ktorou mali byť zabezpečené pohľadávky veriteľa (žalovaného 2/) voči dlžníkovi (žalovanému 1/) vyplývajúce zo zmluvy o pôžičke zo dňa 8.12.2006. Sám žalovaný 2/, voči ktorému bolo vedené aj trestné stíhanie pre trestný čin legalizácie príjmu z trestnej činnosti v štádiu pokusu, pritom pri výsluchu na Úrade boja proti organizovanej kriminalite v G. dňa 1.4.2009 uviedol, že žiadne peniaze nepožičal a zmluvu o pôžičke podpísal len ako kamarátsku službu. Je teda zrejmé, že zmluva o zabezpečovacom prevode reálne neslúžila na zabezpečenie pohľadávky žalovaného 2/ a pokiaľ ju žalovaný 2/ napriek tomu podpísal, musel si byť vedomý všetkých následkov spojených s prevodom vlastníckeho práva k predmetným nehnuteľnostiam na jeho osobu. Zároveň v nadväznosti na uvedené špekulatívne postupy žalovaného 2/ sa podľa názoru odvolacieho súdu tvrdenia žalovaného 2/ o jeho nevedomosti o tom, že predmetný byt bol získaný podvodným spôsobom, javia ako účelové. Nakoľko žalovaný 2/ bol ako vlastník predmetných nehnuteľností zapísaný v katastri nehnuteľností aj v čase podania žaloby a táto bola voči nemu v časti prvého napadnutého výroku súdom prvého stupňa vyhodnotená ako dôvodná, kým voči žalovanému 1/ bola zamietnutá pre nedostatok pasívnej vecnej legitimácie, je nepochybné, že žalobkyňa má voči žalovanému 2/ nárok na náhradu trov konania. Z uvedených dôvodov odvolací súd rozsudok súdu prvého stupňa v časti týkajúcej sa náhrady trov konania o prvom určovacom petite vo vzťahu medzi žalobkyňou a žalovaným 2/ ako vecne správny potvrdil podľa § 219 ods. 1 O.s.p.. Keďže žalobkyňa napadla odvolaním rozsudok súdu prvého stupňa v časti, ktorou bol zamietnutý druhý určovací výrok žaloby (o určenie neplatnosti zmluvy o prevode vlastníctva nehnuteľností zo dňa 7.8.2006) aj tretí určovací výrok žaloby (o určenie neplatnosti zmluvy o zabezpečení záväzku prevodom vlastníckeho práva k nehnuteľnostiam zo dňa 8.12.2006), bolo potrebné rozhodnúť o trovách konania aj vo vzťahu k týmto výrokom, pretože ide o závislé výroky. Súd prvého stupňa napadnutým rozsudkom v spojení s potvrdzujúcim rozsudkom odvolacieho súdu v týchto častiach žalobu žalobkyne zamietol. V zmysle § 142 ods. 1 O.s.p. preto právo na náhradu trov konania vo vzťahu k druhému aj tretiemu určovaciemu výroku vzniklo žalovaným 1/ a 2/, ktorí mali v týchto častiach v konaní plný úspech. Súd prvého stupňa však žalovaným 1/ a 2/ náhradu trov konania v týchto častiach nepriznal, a to vo vzťahu k žalovanému 1/ s poukazom na dôvody hodné osobitného zreteľa v zmysle ust. § 150 O.s.p. a vo vzťahu k žalovanému 2/ preto, že žalovaný 2/ si náhradu trov konania neuplatnil a súdnym konaním mu ani žiadne trovy nevznikli. Vzhľadom na skutočnosť, že žalovaní 1/ a 2/ rozsudok súdu prvého stupňa v časti trov konania týkajúcich sa druhého a tretieho určovacieho petitu nenapadli odvolaním, odvolací súd by len na základe odvolania žalobkyne nemohol zmeniť rozsudok súdu prvého stupňa v tejto časti v jej neprospech a zaviazať ju na náhradu trov konania žalovaných 1/ a 2/ v tejto časti. Z uvedených dôvodov odvolací súd rozsudok súdu prvého stupňa v časti náhrady trov konania vo vzťahu k druhému a tretiemu určovaciemu petitu bližšie nepreskúmaval a podľa § 219 ods. 1 O.s.p. ho aj v týchto častiach potvrdil. O náhrade trov odvolacieho konania odvolací súd rozhodol podľa § 142 ods. 2 v spojení s § 224 ods. 1 O.s.p. Odvolací súd v tejto súvislosti poznamenáva, že pri rozhodovaní o trovách odvolacieho konania musel prihliadnuť aj na výsledok odvolacieho konania vo veci samej, kde rozhodol rozsudkom zo dňa 14. apríla 2010, č. k. 15Co/87/2009-271. V odvolacom konaní mali teda vo vzťahu k odvolaniu žalobkyne týkajúcemu sa druhého a tretieho určovacieho petitu úspech žalovaní 1/ a 2/ a vo vzťahu k odvolaniu žalovaného 2/ v časti náhrady trov prvostupňového konania o prvom určovacom petite žalobkyne v sume 226.365,- Sk mala úspech žalobkyňa. Žalovaní 1/ a 2/ mali teda úspech vo väčšom rozsahu ako žalobkyňa, a preto im v zmysle § 142 ods. 2 O.s.p. v spojení s § 224 ods. 1 O.s.p. vzniklo právo na náhradu trov odvolacieho konania. Odvolací súd im však náhradu trov odvolacieho konania nepriznal, nakoľko zo strany žalovaných 1/ a 2/ absentoval návrh na ich priznanie v zmysle § 151 ods. 1 O.s.p. O náhrade trov dovolacieho konania odvolací súd rozhodol podľa § 243i ods. 2 O.s.p. v spojení s § 243d ods. 1, § 243b ods. 5, § 224 ods. 1 a § 142 ods. 1 O.s.p. Žalobkyni, ktorá mala v dovolacom konaní plný úspech, náhradu trov dovolacieho konania nepriznal, keďže si náhradu trov dovolacieho konania neuplatnila (§ 151 ods. 1 O.s.p. v spojení s § 243i ods. 2, § 243b ods. 5 a § 224 ods.1 O.s.p.). Poučenie: Proti tomuto uzneseniu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2013:1507203854.2 (dáta aktuálne k 11. 11. 2026). Záväzné je znenie zverejnené súdom.




